Avainsanat

Tiivistelmä



Avainsanat

1 Kilpailu - Yritysten väliset järjestelyt - Yhdenmukaistettu menettelytapa - Käsite - Kilpailijoiden välinen sellaisten tietojen vaihto, joita voidaan käyttää yritysten välisen järjestelyn muodostamiseen

(ETY:n perustamissopimuksen 85 artiklan 1 kohta)

2 Kilpailu - Yritysten väliset järjestelyt - Osallistuminen yritysten kokouksiin, joilla on kilpailunvastainen tarkoitus - Seikka, jonka perusteella voidaan päätellä, että yritys osallistuu päätettyyn yritysten väliseen järjestelyyn, jos se ei ole vastustanut kokouksessa tehtyjä päätöksiä

(ETY:n perustamissopimuksen 85 artiklan 1 kohta)

3 Kilpailu - Yritysten väliset järjestelyt - Yritysten väliset sopimukset - Kilpailunvastainen tarkoitus tai vaikutus - Vaikutus jäsenvaltioiden väliseen kauppaan - Edellytykset - Tilanteen arvioiminen kokonaisuutena eikä kunkin osallistujan osalta erikseen

(ETY:n perustamissopimuksen 85 artiklan 1 kohta)

4 Kilpailu - Yritysten väliset järjestelyt - Vaikutus kilpailuun - Harkintaperusteet - Kilpailunvastainen tarkoitus - Riittävä edellytys

(ETY:n perustamissopimuksen 85 artiklan 1 kohta)

5 Kilpailu - Yritysten väliset järjestelyt - Salaisten järjestelyjen toteuttaminen syystä, että komissio ei olisi toiminut asiassa - Ei hyväksyttävissä - Ilmoituksen tekemisen mahdollisuus pakollisena oikeussuojan hakemisen keinona

(ETY:n perustamissopimuksen 85 artiklan 1 ja 3 kohta)

6 Kilpailu - Yritysten väliset järjestelyt - Vaikutus jäsenvaltioiden väliseen kauppaan - Edellytykset

(ETY:n perustamissopimuksen 85 artiklan 1 kohta)

7 Kilpailu - Sakot - Useita rikkomisia - Yhden yhteisen sakon määrääminen - Hyväksyttävyys

(Neuvoston asetuksen N:o 17 15 artikla)

8 Kilpailu - Yhteisön oikeuden säännöt - Rikkomiset - Tahallisuus - Käsite

(Neuvoston asetuksen N:o 17 15 artikla)

9 Kilpailu - Sakot - Maksu - Viivästyskorko - Komission määräämä korko, joka on suurempi kuin Euroopan raha-asiain yhteistyörahaston käyttämä korko - Hyväksyttävyys

(Neuvoston asetuksen N:o 17 15 artikla)

Tiivistelmä

10 Yritysten välinen sellaisten tietojen vaihto, joita voidaan käyttää yritysten välisen järjestelyn muodostamiseen, on perustamissopimuksen 85 artiklan 1 kohdassa tarkoitettu yhdenmukaistettu menettelytapa.

11 Jos yritys osallistuu yritysten kokouksiin, joiden tarkoituksena on yritysten tuotteiden hintojen vahvistaminen, vaikka se ei toimisi näissä kokouksissa aktiivisesti, ja jos se ei julkisesti ilmoita olevansa sitoutumatta niissä sovittuihin asioihin antaen näin muiden osanottajien ymmärtää, että se hyväksyy kokousten tulokset ja toimii niiden mukaisesti, voidaan pitää näytettynä, että yritys osallistuu näistä kokouksista seuranneisiin yritysten välisiin järjestelyihin.

12 Kun selvitetään, onko yritys rikkonut perustamissopimuksen 85 artiklan 1 kohtaa, merkitystä on vain seuraavilla kysymyksillä: onko yritys ottanut osaa muiden yritysten kanssa sopimukseen, jonka tarkoituksena on ollut rajoittaa kilpailua jäsenvaltioiden välillä tai josta on seurannut tällainen rajoitus, ja onko tämä sopimus ollut omiaan vaikuttamaan jäsenvaltioiden väliseen kauppaan. Kysymys siitä, onko yksittäisen yrityksen osallistuminen sopimukseen voinut sen pienen koon takia rajoittaa kilpailua tai vaikuttaa jäsenvaltioiden väliseen kauppaan, on merkityksetön.

Edellä mainitussa määräyksessä ei muutenkaan edellytetä, että todetut kilpailunrajoitukset olisivat todellisuudessa tuntuvasti vaikuttaneet kauppavaihtoon jäsenvaltioiden välillä, vaan edellytetään ainoastaan, että on näytetty toteen, että sopimus on luonteeltaan sellainen, että sillä on voinut olla tällainen vaikutus.

13 Perustamissopimuksen 85 artiklan 1 kohdan soveltamisen kannalta on sopimuksen konkreettisten vaikutusten huomioon ottaminen tarpeetonta, jos käy ilmi, että sen tarkoituksena on estää, rajoittaa tai vääristää kilpailua yhteismarkkinoilla.

14 Kun komissio on EHTY:n perustamissopimuksen nojalla perustanut tietyille tuotteille kiintiöjärjestelmiä, ETY:n perustamissopimuksen alaisuuteen kuuluvien tuotteiden valmistajat, joihin nämä järjestelmät vaikuttavat, eivät voi vetoamalla siihen, ettei komissio ole toiminut asiassa, täydentää yhteisön lainsäädännön puutteita valmistamiensa tuotteiden osalta toteuttamalla salaisia yritysten välisiä järjestelyjä, jotka ovat perustamissopimuksen 85 artiklan 1 kohdan vastaisia. Näillä valmistajilla on nimittäin mahdollisuus ilmoittaa järjestelynsä komissiolle edellä mainitun artiklan 3 kohdan mukaisesti ja antaa siten komissiolle mahdollisuus päättää, täyttävätkö nämä järjestelyt tässä määräyksessä määritellyt edellytykset.

15 Päätöksen, sopimuksen tai yhdenmukaistetun menettelytavan katsotaan olevan omiaan vaikuttamaan perustamissopimuksen 85 artiklan 1 kohdassa tarkoitetulla tavalla jäsenvaltioiden väliseen kauppaan, jos näytetään toteen tosiasioiden ja oikeudellisten seikkojen kokonaisuuden perusteella olevan riittävän todennäköisesti mahdollista, että ne voivat vaikuttaa suoraan tai välillisesti joko nykyhetkellä tai tulevaisuudessa jäsenvaltioiden väliseen kauppaan sillä tavoin, että on pelättävissä, että ne voivat vaarantaa yksien markkinoiden toteutumisen jäsenvaltioiden välille.

16 Komissio voi asetuksen N:o 17 15 artiklan perusteella määrätä yhden sakon useista rikkomuksista. Näin on varsinkin silloin, kun eri rikkomuksilla on ollut tarkoituksena samantyyppiset toimintatavat eri markkinoilla, erityisesti hintojen ja kiintiöiden vahvistaminen sekä tietojen vaihto.

Yhden sakon määrääminen ei myöskään poista kyseiseltä yritykseltä mahdollisuutta arvioida, onko sakko perusteltu, eikä yhteisöjen tuomioistuimilta mahdollisuutta harjoittaa laillisuusvalvontaa, jos kyseisestä päätöksestä kokonaisuudessaan käy ilmi tarpeelliset perustelut.

17 Ei ole välttämätöntä, että yritys on tietoisesti rikkonut kilpailusäännöksiä, jotta perustamissopimuksen kilpailusääntöjen rikkomisen voidaan katsoa tehdyn tahallisesti, vaan tahallisesta rikkomuksesta on kyse myös silloin, kun yritys ei ole voinut olla tietämättä, että sen käyttäytymisen tarkoituksena on ollut kilpailun rajoittaminen.

18 Määrätessään asetuksen N:o 17 15 artiklan nojalla sakon komissio voi määrätä maksettavaksi Euroopan raha-asiain yhteistyörahaston käyttämää korkoa suuremman koron maksun viivästyessä ja varsinkin sen tapauksen varalta, että päätöksestä nostettaisiin kanne, ettei ilmiselvästi perusteettomia kanteita nostettaisi vain siitä syystä, että sakon maksamista voitaisiin lykätä.